tartuNLP/wikipedia-smugri-20251201 huggingface dataset:
Mount Ruapehu

Mount Ruapehu, tai pelkästään Ruapehu, on 2 797 metriä korkea tulivuori Uuden-Seelannin Pohjoissaarella, 23 km koilliseen Ohakunesta ja 40 km lounaaseen Lake Taupon etelärannikosta Tongariron kansallispuistossa. Pohjoissaaren ainoat jäätiköt ovat sen rinteillä, samoin kuin saaren ainoat kaksi hiihtokeskusta.
Ruapehu on Uuden-Seelannin suurin toimiva tulivuori ja sen päähuippu on Pohjoissaaren korkein kohta. Vuorella on kolme huippua: Tahurangi (2 797 m), Te Heuheu (2 755 m) ja Paretetaitonga (2 751 m). Kraatteri sijaitsee huippujen välissä, ja purkausten välillä siihen muodostuu kraatterijärvi.
Vulkaaninen toiminta.
Ruapehu koostuu pääosin andesiitista ja on alkanut toimia ainakin 250 000 vuotta sitten. Muistiinmerkityn historian aikana merkittäviä purkauksia on ollut noin 50 vuoden välein. Pienemmät purkaukset ovat yleisiä, ja niitä on ollut ainakin kuusikymmentä vuoden 1945 jälkeen. Näistä jotkin ovat aiheuttaneet tuhkapilviä ja mutavyöryjä. Suurten purkauksien väliajalla kraatteriin muodostuu jäätikköjen sulamisvesistä lämmin, hapan kraatterijärvi. Ruapehun purkautuessa järvi voi tyhjetä kokonaan.
Jäätiköt.
Mt. Ruapehun jäätiköt ovat ainoat Pohjoissaarella. Ne ovat kaikki pieniä, suurimmillaankin alle 1,6 km pitkiä. Jäätiköitä on kaikkiaan kahdeksantoista, mukaan luettuna kraatterissa oleva; suurimmat ovat Mangatoetoenui, Summit Plateau ja Whangaehu.
Johannes Bäckström

Erkki Johannes Bäckström (13. kesäkuuta 1939 Helsinki – 9. helmikuuta 2025 Helsinki) oli suomalainen diplomaatti, koulutukseltaan valtiotieteiden kandidaatti. Hän oli ulkoministeriön protokollaosaston osastopäällikkö 1988–1990 ja suurlähettiläs Kööpenhaminassa 1990–1995 ja Luxemburgissa 1995–1998 ja sittemmin ulkoministeriön protokollapäällikkö.
Suomen EU-puheenjohtajuuskaudella 2006 Bäckström oli protokollakonsultti. Hänet on haudattu Hietaniemen hautausmaalle Helsinkiin.
Abaas Ismail

Abaas Mukhtar Abdi Ismail (s. 19. toukokuuta 1998) on suomalainen jalkapalloilija. Pelipaikaltaan hän on hyökkääjä. Ismail edustaa Ykkösessä pelaavaa Klubi 04:ä. Hänellä on myös Somalian kansalaisuus.
Ismail pelasi ensimmäisen ottelunsa Veikkausliigassa 24. elokuuta 2016, kun hänen edustamansa PK-35 Vantaa hävisi HJK:lle vieraissa 0–2.
Ismail on edustanut Suomea alle 18-vuotiaiden maajoukkuetasolla.
Ben Klassen

Ben Klassen (20. helmikuuta 1918 – 6. elokuuta 1993) oli yhdysvaltalainen valkoisen ylivallan kannattaja ja uskonnollinen johtaja, joka perusti Creativity Movement -liikkeen. Sen lisäksi Klassenia pidetään sähköisen tölkinavaajan keksijänä.
Tausta.
Ben Klassen syntyi Rudnerwiedessä, Ukrainassa 20.2.1918 mennoniittiuskontoa tunnustaneeseen perheeseen. Hänen vanhempansa olivat Bernhard Kornelius Klassen ja Susanna Penner. Ollessaan kuusi vuotta hänen perheensä muutti Meksikoon ja sieltä Kanadaan.
Uskonnolliset näkemykset.
Klassen suhtautui kriittisesti kristinuskoon, joka hänen mukaansa oli juutalaisten väline Rooman valtakunnan tuhoamiseksi. Klassen ihaili antiikin Kreikkaa ja Roomaa, mutta ei koskaan halunnut palata takaisin muinaisuskontojen jumalten palvomiseen vaan hänen näkemyksensä olivat materiaalisia ja ateistisia. Kirjassaan 'A Revolution of Values Through Religion' (1991) Klassen tarkasteli jokaista suurta uskontoa verraten niitä perustamaansa Creativity-uskontoon.
Juutalaisuus.
Klassen tarkasteli mm. juutalaisuutta, joka hänen mukaansa oli peräisin Palestiinassa kauppakaravaaneja väijyneistä varkaista, tästä kehittyi aikaa myöten juutalaisten heimouskollisuus, joka Klassenin mukaan myöhemmin muuttui juutalaiseksi rodulliseksi uskonnoksi. Klassen kirjoitti, että aikoessaan perustaa valkoisille oman rodullisen uskonnon, hän on oppinut juutalaisuudesta enemmän kuin muista uskonnoista, koska hän piti juutalaisia loisina ja ajatteli näiden selviytymisen johtuneen pelkästään uskonnosta. Creativityn kultainen sääntö on Klassenin mukaan sama kuin minkä hän väittää olevan juutalaisten kultainen sääntö: "mikä on hyväksi rodullemme on korkein hyve, mikä on haitaksi rodullemme on suurin synti". Klassenin mukaan Creativityn ja juutalaisuuden yhtäläisyydet rajoittuvat pelkästään rotu-uskollisuuteen, sillä hänen mielestään juutalaiset olivat loisia jotka eivät selviä yksinään toisin kuin valkoinen rotu.
Creativity Movement.
Ben Klassen perusti vuonna 1973 uskonnollisen liikkeen nimeltä Church of The Creator, jonka nimi kehittyi myöhemmin muotoon Creativity Movement.
Kuolema.
Klassen teki itsemurhan vuonna 1993.
Olivier Quesnel

Olivier Quesnel (s. 1950 Casablanca, Marokko) on ranskalainen entinen Peugeotin johtaja sekä Citroënin rallitallin tallipäällikkö.
Ura.
Vuonna 2008 hänet nimitettiin Citroënin tallipäälliköksi Guy Fréquelin, tilalle joka jäi eläkkeelle. Kaudelle 2008 Citroën voitti molemmat kuljettajien sekä valmistajien mestaruudet, ensimmäistä kertaa sitten vuoden 2005. 1. tammikuuta 2009 hänet nimitettiin Peugeotin Sportin johtajaksi Michael Bargen tilalle, joka siirtyi muihin tehtäviin. Hän saavutti menestystä Peugeotin voittaessa Le Mansin 24 tunnin ajon vuonna 2009.
Alessio Lorandi

Alessio Lorandi (s. 8. syyskuuta 1998 Salò) on italialainen moottoriurheilija.
Ura.
Lorandi aloitti uran Karting-sarjoissa vuonna 2010. Vuosina 2012–2013 hän voitti Italian KF3-luokan mestaruuden. Vuonna 2013 Lorandi voitti CIK-FIA World KF-Junior Championship -luokan mestaruuden ja sijoittui WSK Euro Series -luokan toiseksi. Vuonna 2014 Lorandi voitti Kartingissa KF2-luokan South Garda Winter Cupin mestaruuden ja sijoittui WSK Champions Cup -luokassa toiseksi. Vuonna 2015 Lorandi aloitti kilpauransa Euroopan Formula 3 mestaruussarjassa. Hän saavutti kauden aikana 26 pistettä ja sijoittui sarjan 20:nneksi. Samana vuonna hän ajoi kaksi kilpailua Formula Renault Alps -sarjassa. Vuonna 2016 Lorandi jatkoi Euroopan F3-sarjassa voittaen yhden kilpailun. Samana vuonna hän siirtyi kesken kauden GP3-sarjaan ajaen neljä kilpailua saavuttamatta pisteitä. Vuonna 2017 Lorandi ajoi täyden kauden GP3:ssa.
Martin Ritt

Martin Ritt (2. maaliskuuta 1914 New York – 8. joulukuuta 1990) oli yhdysvaltalainen elokuva- ja teatteriohjaaja, joka erikoistui yhteiskunnallisiin aiheisiin. Hänen tunnetuimpia elokuviaan ovat "Hehkuva kesä" (1958), "Myrsky ja raivo" (1959), "Hud – lännen kapinallinen" (1963), "Vakoilija kylmästä" (1965) sekä työläiskuvaus "Norma Rae" (1979).
Martin Ritt syntyi juutalaiseen siirtolaisperheeseen New Yorkin East Sidella. Hän pääsi näyttelemään Group Theaterissa ja alkoi sitten saada ohjaustöitä varhaisvuosien televisiosta. Monet tv-töistä käsittelivät yhteiskunnallisia ongelmia, ja vuonna 1952 Ritt joutui viihdeteollisuuden mustalle listalle aiempien kommunistiyhteyksiensä takia. Viitisen vuotta hän toimi näyttelijäntyön opettajana, kunnes pääsi aloittamaan elokuvaohjaajan uransa 42 vuoden iässä melodraamalla "Miehen mitta" (Edge of the City, 1956). Se perustui hänen aiemmin tekemäänsä tv-näytelmään.
Tapani Nuutinen

Mikko Tapani Nuutinen (s. 29. marraskuuta 1953 Eno) on suomalainen teologian tohtori, pappi ja muusikko. 
Perhesuhteet.
Nuutisen vanhemmat ovat maanviljelijä Erkki Nuutinen ja pankkivirkailija Aura s. Häkkinen.
Nuutinen vihittiin 1974 avioon toimintaterapeutti, kuvanveistäjä Pirkko Liisa Marjatta Lappalaisen kanssa. Perheen lapset ovat Maria, Katriina ja Anna-Riikka.
Tutkinnot.
Nuutinen pääsi ylioppilaaksi 1972 Enon lukiosta. Opinnot jatkuivat Helsingin yliopistossa. Ylemmän teologian kandidaatin tutkinnon hän suoritti 1976 sekä teologian tohtorin 1992. Nuutinen vihittiin papiksi 1976 Kuopiossa. Pastoraalitutkinnon hän suoritti 1981. Ylempi pastoraalitutkinto oli vuorossa 1990. Seurakuntatyön johtamistutkinnon hän suoritti 1994.
Työ.
Ensimmäisenä työtehtävänään Nuutisella oli hoitaa virkaa tekevänä Vehmersalmen kirkkoherran virkaa 1976–77. Kuopion tuomiokirkkoseurakunnan 2. virallisena apulaisena hän oli 1977–78 sekä Kuopion Puijon seurakunnan virallisena apulaisena 1979–82. Suomen Lähetysseuran opiskelijasihteerin viransijaisena hän toimi 1982–83 sekä lähetyskirkon pappina 1984–86. Kontiolahden 2. kappalaisen virassa Nuutinen oli 1987–93 sekä Pielisensuun kirkkoherrana 1993–2017, josta hän jäi eläkkeelle.
Luottamus- ja sivutoimet.
Enon kirkkovaltuuston jäsenenä Nuutinen oli 1975–76. Kuopion musiikkilukion uskonnonopettajana hän toimi 1980–81 ja Musiikkikoulu Kanteleen hallituksen jäsenenä 1985–87. Nuutinen oli kirkolliskokousedustajana ja perustevaliokunnan jäsenenä 1992–2000. Kuopion hiippakunnan pappisasessorina ja kasvatusasiain toimikunnan puheenjohtajana 1996–99. Kirkon Koulutuskeskuksen toimikunnassa Nuutinen oli 2000–04, Vuoden seurakuntateko -toimikunnassa 2004–08, Pohjois-Karjalan Osuuspankin hallintoneuvoston jäsenenä 2006- sekä Joensuun Gospel ry:n puheenjohtajana 2015-.
Taitaja.
Nuutinen on tunnettu erityisesti gospel-musiikin tekijänä. Hän on säveltänyt yli kolmesataa laulua. Kuuluisin näistä on Nuutisen Mirjami Lähteenkorvan runoon säveltämä kappale Tuli kirkkoon mies ja lapsi. Ripariveisuna käytetty, radiosta tuttu laulu kertoo Pekka Puskasta. Nuutinen voitti vuonna 2007 Golden Gospel -palkinnon tunnustuksena ansiokkaasta muusikon urasta. Kuopion piispanvaalin ehdokkaana Nuutinen oli vuonna 2012.
Ruotsin, englannin ja saksan kieltä taitava Nuutinen keilaa, kalastaa tekemillään vaapuilla ja leipoo karjalanpiirakoita. Sotilasarvoltaan hän on luutnantti.
Emil Jutila

Kustaa Emil Jutila (10. joulukuuta 1884 Kauhava – 23. tammikuuta 1942 Jyväskylä) oli suomalainen maanviljelijä ja maalaisliiton kansanedustaja.
Jutilan vanhemmat olivat rautatierakennustyömies Kustaa Jutila ja Maria Renko. Hän kävi kansakoulun, ylemmän käsityöläiskoulun ja 1913 veturinkuljettajakurssin. Jutila oli valtionrautateiden palveluksessa työmiehenä ja konepajatyöntekijänä Kauhavalla ja Kuopiossa sekä
veturimiehenä ja veturinkuljettajana Kuopiossa ja Mikkelissä 1908–1916. Tämän jälkeen hän oli maanviljelijänä Mäntyharjulla 1916–1942 ja toimi vuosina 1939–1942 Mäntyharjun siirtoväenhuollon johtajana. 
Jutila oli kansanedustajana 1927–1930 ja 1933–1939 edustaen Mikkelin läänin vaalipiiriä. Hän oli presidentin valitsijamiehenä vuoden 1931 presidentinvaalissa ja oli Mäntyharjun kunnanvaltuuston puheenjohtajana. Jutila oli Maataloustuottajain Etelä-Savon piiriliiton puheenjohtaja, MTK:n valtuuskunnan jäsen ja Itä-Suomen raakasokeritehtaan hallintoneuvoston jäsen. 
Jutila oli naimisissa 1909–1910 Hilja Emilia Mynttisen kanssa ja vuodesta 1917 Eedit Elviira Lepän kanssa.
Oskari Kontio

Oskari (Oskar) Kontio (1. heinäkuuta 1884 Kerimäki – 29. maaliskuuta 1940 Inkoo) oli suomalainen maanviljelijä ja Maalaisliiton kansanedustaja.
Kontion vanhemmat olivat maanviljelijä Paavo Kontio ja Anna Maria Naukkarinen. Hän kävi kansakoulun ja käsityökoulun. Kontio oli maanviljelijänä Kerimäellä vuoteen 1923 saakka, Säämingissä 1925 ja Pieksämäellä 1925–1934. Hän toimi sitten asioitsijana Lappeenrannassa 1934–1936 ja maatilanhoitajana Inkoossa 1936–1940. Kontio oli myös Kerimäen Oras-osuuskassan kirjanpitäjänä. 
Kontio oli kansanedustajana 1924–1933 edustaen Mikkelin läänin vaalipiiriä. Hän oli presidentin valitsijamiehenä vuoden 1925 presidentinvaalissa ja oli Kerimäen kunnanvaltuuston ja kunnallislautakunnan jäsenenä. Kontio oli Maalaisliiton Itä-Savon piirin puheenjohtajana sekä Maataloustuottajain Itä-Savon liiton piiritoimikunnan ja Osuuskauppa Keski-Saimaan hallintoneuvoston jäsenenä. 
Oskari Kontio oli naimisissa vuodesta 1907 Edit Edla Johanna Happosen kanssa.
Xigazê

Xigazê tai Shigatse (, "Xigazê Chongkyêr"; ) on prefektuuritason kaupunki Kiinan Tiibetin autonomisella alueella. Kaupungin pinta-ala on 182 000 neliökilometriä ja väkiluku 703 292 (vuonna 2010). Kaupungin keskusta sijaitsee linnuntietä noin 230 kilometriä autonomisen alueen pääkaupunki Lhasasta länsilounaaseen.
Hallinnollinen jako.
Piirikuntatasolla kaupunki jakautuu yhteen kaupunkipiiriin ja 17 piirikuntaan.
Wirthin laki

Wirthin laki on tietojenkäsittelytieteen sanonta, jonka mukaan ohjelmistojen suoritus hidastuu nopeammin kuin tietokonelaitteistojen suorituskyky kasvaa.
Laki on nimetty Niklaus Wirthin mukaan, joka esitti väitteen vuonna 1995 artikkelissa "A Plea for Lean Software". Artikkelissa Wirth kiinnittää huomiota seikkaan, että esimerkiksi uudemmat tekstieditorit vaativat enemmän muistia ilman että ohjelmat ovat sen nopeampia ja ilman jatkuvaa laitteiston kehitystä uudempia ohjelmia ei voitaisi käyttää lainkaan. Wirth myös mainitsi kaksi muuta lakia: "ohjelmisto laajenee käyttämään saatavilla olevan muistin" (Parkinson) ja "ohjelmistosta tulee hitaampaa nopeammin kuin laitteistosta tulee nopeampaa" (Reiser).
Wirthin mukaan syitä monimutkaistuville ohjelmistoille ovat:
Muita nimityksiä.
Vastaavaa lakia on 2000-luvulla nimitetty "Pagen laiksi" Googlen perustajan Larry Pagen mukaan, mutta sen mukaan "ohjelmisto hidastuu kaksinkertaisesti joka 18 kuukausi". Samaa muotoilua on kutsuttu myös "Gatesin laiksi" Microsoftin Bill Gatesin mukaan.
Tietojenkäsittelytieteilijä David Mayn mukaan sitä kutsutaan myös "Mayn laiksi" vastineena Mooren laille.
Pikku teurastaja

Pikku teurastaja ("The Butcher Boy") on Neil Jordanin ohjaama irlantilais-yhdys­valta­lainen musta draama­komedia vuodelta 1997. Patrick McCaben saman­nimiseen romaaniin perustuva elokuva kertoo alkoholisti­perheen 12-vuotiaasta pojasta, jonka maailman­kuva vinksahtaa yhä vaino­harhaisemmaksi. Käsi­kirjoituksen laativat kirjailija ja ohjaaja yhdessä.
Neil Jordan palkittiin elokuvan ohjauksesta Berliinin elokuvajuhlilla vuonna 1998. "The New York Timesin" kriitikot valitsivat "Pikku teurastajan" vuonna 2004 yhdeksi kaikkien aikojen tuhannesta parhaasta elokuvasta maailmassa.
Juho Kuittinen

Johannes (Juho) Kuittinen (21. elokuuta 1889 Jääski – 12. kesäkuuta 1956 Imatra) oli suomalainen talonomistaja, kunnallisneuvos ja sosialidemokraattien kansanedustaja.
Kuittisen vanhemmat olivat maanviljelijä Pietari Kuittinen ja Maria Pöhö. Hän kävi kansakoulun ja suoritti jatko-opintoja iltakursseilla Yhdysvalloissa asuessaan. Kuittinen oli suutarin oppilaana ja kisällinä Jääskessä ja kivityömiehenä Antreassa 1902–1912. Hän matkusti siirtolaisena Yhdysvaltoihin ja oli siellä metsätyömiehenä ja kirvesmiehenä sekä työssä autotehtaissa 1912–1917. 
Suomeen palattuaan Kuittinen oli Jääsken työväentalon vahtimestarina 1917–1918. Hän oli Suomen sisällissodan jälkeen vangittuna poliittisista syistä. Kuittinen toimi sitten kirvesmiehenä Joutsenossa 1919–1922 ja Jääskessä 1922–1924. Hän oli virvoitusjuomatehtailijana Jääskessä 1924–1934, toimi sos.dem. piirisihteerinä ja toimitsijana ja oli talonomistajana Jääskessä ja Imatralla. Kuittinen sai kunnallisneuvoksen arvon 1949. 
Kuittinen oli kansanedustajana 1934–1956 edustaen Viipurin läänin itäistä vaalipiiriä 1934–1945, Kymen läänin itäistä vaalipiiriä 1945–1948 ja Kymen läänin vaalipiiriä 1948–1956. Hän tuli eduskuntaan 23. lokakuuta 1934 sosialidemokraattien Mikko Suokkaan tilalle. Kuittinen kuoli kesäkuussa 1956 kesken edustajakautensa ja hänen paikalleen eduskuntaan tuli sosialidemokraattien Kalle Matilainen. Hän oli presidentin valitsijamiehenä vuosien 1931, 1937, 1940, 1943, 1950 ja 1956 presidentinvaaleissa. Kuittinen oli Jääsken kunnanvaltuuston jäsenenä ja Viipurin läänin itäisen vaalipiirin sos.dem. piiritoimikunnan jäsenenä. Hän oli Osuusliike Imatran edustajiston ja hallintoneuvoston jäsenenä ja Enson osuusliikkeen hallintoneuvoston jäsenenä. 
Juho Kuittinen oli naimisissa vuodesta 1915 Klaara Koskelaisen kanssa.
Oskari Salonen

Oskar (Oskari) Salonen (5. kesäkuuta 1881 Kauhajoki – 20. marraskuuta 1961 Kuopio) oli suomalainen sanomalehdentoimittaja ja sosialidemokraattien kansanedustaja.
Salosen vanhemmat olivat torppari Anders Lautasalo ja Maria Åkerbacka. Hän kävi kansakoulun ja oli maataloustöissä sekä siirtolaisena Yhdysvalloissa. Salonen oli sanomalehdentoimittajana Tampereella 1920–1929, sosialidemokraattisen puolueen Mikkelin läänin vaalipiirin piirisihteerinä 1929–1934 ja sanomalehdentoimittajana Helsingissä vuoteen 1947 saakka. 
Salonen oli kansanedustajana 1933–1934 edustaen Mikkelin läänin vaalipiiriä. Hän sai vapautuksen edustajantoimen hoidosta 25. syyskuuta 1934 muun toimen hoitamisen takia ja hänen tilalleen eduskuntaan tuli sosialidemokraattien Kalle Hakala. 
Oskari Salonen oli naimisissa 1906–1928 Elina Laasasenahon kanssa, 1929–1943 Fanny Matilda Harosen kanssa ja vuodesta 1946 Lydia Maria Nurhosen kanssa. Salosen veli oli kansanedustaja Juho Lautasalo.
Kalle Nurmela

Kalle Nurmela (15. tammikuuta 1882 Pudasjärvi – 27. elokuuta 1941 Pudasjärvi) oli suomalainen maanmittausinsinööri ja Maalaisliiton kansanedustaja.
Nurmelan vanhemmat olivat maanviljelijä Johan Henrik Weteläinen ja Kreeta Matilda Kokko. Hän sai maturiteettitodistuksen 1903 ja valmistui maanmittausinsinööriksi 1906. Nurmala oli maanmittausauskultanttina 1906–1910 ja toimi sitten Oulun läänin nuorempana maanmittausinsinöörinä 1919 ja vanhempana maanmittausinsinöörinä 1919–1937 sekä Turun ja Porin läänin toimitusinsinöörinä 1937–1941. Hän oli maanviljelijänä Ylikiimingissä 1907–1922 ja talonomistajana Oulussa 1921–1941. Nurmela toimi myös vakaajana ja hän oli isojakotoimitusten pitäjänä Kuolajärvellä ja Sodankylässä. 
Nurmela oli kansanedustajana 1914–1919 edustaen Oulun läänin pohjoista vaalipiiriä. Hän oli Oulun läänin valtion virkatalolautakuntien puheenjohtajana ja valtion asutusmaitten toimikuntien puheenjohtajana Pudasjärvellä ja Ranualla. 
Kalle Nurmela oli naimisissa vuodesta 1907 Fanny Pykyn kanssa.
Toivo Nokelainen

Toivo Nokelainen (27. joulukuuta 1887 Ruokolahti – 30. heinäkuuta 1954 Imatra) oli suomalainen kirvesmies, pienviljelijä ja sosialidemokraattien kansanedustaja.
Nokelaisen vanhemmat olivat kirvesmies Yrjö Nokelainen ja Katri Peltonen. Hän kävi kansakoulun ja oli kirvesmiehenä ja pienviljelijänä Ruokolahdella vuoteen 1949 saakka ja Imatralla 1949–1954. 
Nokelainen oli kansanedustajana 1935–1936 ja 1939–1945 edustaen Viipurin läänin itäistä vaalipiiriä. Hän tuli eduskuntaan 20. syyskuuta 1935 sosialidemokraattien Johan Helon tilalle. Nokelainen oli presidentin valitsijamiehenä vuosien 1937, 1940 ja 1943 presidentinvaaleissa. Hän oli Ruokolahden kunnanvaltuuston ja Osuusliike Imatran hallintoneuvoston jäsenenä. 
Toivo Nokelainen oli naimisissa 1911–1912 Anni Tilda Heinon (k. 1912) kanssa ja vuodesta 1919 Hilma Huhtasen kanssa.
Niilo Pelttari

Nikolai (Niilo) Pelttari (13. huhtikuuta 1886 Oulunsalo – 27. helmikuuta 1940 Turku) oli suomalainen agronomi, maamieskoulun johtaja ja Maalaisliiton kansanedustaja.
Pelttarin vanhemmat olivat maanviljelijä Juho Pelttari ja Anna Sofia Prokkala. Hän pääsi ylioppilaaksi 1907 ja valmistui agronomiksi 1913. Pelttari oli Oulaisten maamieskoulun opettajana 1913–1917, Ilomantsin maamieskoulun johtajana 1917–1918, Itä- ja Suur-Savon maamieskoulun johtajana Rantasalmella 1919–1921, Pohjois-Pohjanmaan maamieskoulun johtajana Oulujoella 1921–1930 sekä Lounais-Suomen savialueen maamieskoulun johtajana Loimaalla 1930–1940. Pelttari toimi myös Pohjois-Pohjanmaan, Rantasalmen ja Loimaan maamieskoulujen havaintotilojen hoitajana. 
Pelttari oli kansanedustajana 1924–1927 edustaen Oulun läänin eteläistä vaalipiiriä. Hän oli myös Saviseudun osuuskaupan hallituksen puheenjohtajana. 
Niilo Pelttari oli naimisissa vuodesta 1917 Aina Ines Ihanelma Korhosen kanssa.
Antti Halonen (poliitikko)

Antti Halonen (14. kesäkuuta 1885 Jaakkima – 5. heinäkuuta 1942 Viipuri) oli suomalainen maanviljelijä, piirisihteeri ja maalaisliiton kansanedustaja.
Halosen vanhemmat olivat maanviljelijä Juhana Halonen ja Cecilia Lötjönen. Hän kävi sihteeriopiston 1918 ja suoritti saarnalupatutkinnon 1919 Savonlinnan tuomiokapitulissa. Halonen toimi maanviljelijänä Jaakkimassa. Hän oli metsätöiden johtajana 1907–1910, Sortavalan evankelisen seuran matkapuhujana 1910–1918 ja Etelä-Karjalan nuorten kristillisen piirijärjestön sihteerinä 1919–1942. 
Halonen oli kansanedustajana 1930–1942 edustaen Viipurin läänin itäistä vaalipiiriä. Hän kuoli kesken edustajakautensa heinäkuussa 1942 ja hänen tilalleen eduskuntaan tuli maalaisliiton Toivo Ikonen. Halonen oli kirkolliskokousedustajana ja hän kuului Laatokan kalastajaliiton ja Suomen kalastajayhdistyksen johtokuntiin. 
Antti Halonen oli naimisissa 1923–1940 Ida Valkeapään kanssa ja 1941 Iida Maria Tillin kanssa.
Sirnihtan keramiikka

Sirnihtan keramiikka on Suomen varhaismetallikauteen ja rautakauteen liittyvä lähinnä etelä-itäsuomalainen keramiikanvalmistuksen tyylisuunta, joka luetaan kuuluvaksi Säräisniemen keramiikkaan 2 (Sär-2). Sitä käytettiin ajanjaksolla 600 eaa.–300 jaa., mikä on samanaikainen Kjelmøyn- ja Luukonsaaren keramiikan kanssa, jotka syntyivät Anttilan keramiikan jälkeen.
Piirteitä.
Astiat ovat tasapohjaisia ja suoraseinämäisiä niin, että suuaukon reunoja on taivutettu hieman ulospäin. Astiat levitettiin tai taputeltiin valmistusvaiheessa veistetyn puumuotin päälle. Kun astia poltettiin nuotiolla tai uunissa, paloin muotti samalla kertaa. Savimassan valmistuksessa siihen sekoitettiin runsaasti kuiduiksi hakattua asbestimineraalia. Asbestikuidut toimivat savimassassa sideaineena, jonka vuoksi astian seinämistä voitiin tehdä hyvin ohuita. Astiasta koristeltiin pääasiassa vain sen yläreunaa. Siihen piirrettiin vaakasuoria viivoja astian ympäri painaen viivojen väliin esimerkiksi kampaleimoilla koristekuvioita. Viivoista vedettiin alaspäin lyhyitä viivoja hapsuiksi. Pelkistettyjäkin astioita tehtiin niin, että koristeluna oli vain vaakasuorat viivat. Myös astian kyljen alaosissa saattoi olla koristelua. Tasapohjaisen astian tasaiseen pohjaan tehtiin usein säteittäitä koristekuvioita.
Levintä.
Sirnihtan keramiikan levintäalueen painopiste sijaitsee Savossa. Savon ulkopuolella löytyy myös kohteita, jotka kattavat laajan alueen itäsuomalaisen alueen Kainuusta maan eteläosiin. Löytöpaikkoja on kuitenkin niin vähän, että keramiikan leviämisalueen laajuuteen tulee mahdollisesti vielä muutoksia.
Tutkimuksia.
Sitä on tutkittu hyvin vähän, sillä löytöjäkin on vähän. Christian Carpelan (1965) erotti Säräisniemen keramiikasta 2 neljä alaryhmää, joista Sirnihtan ryhmä muodosti oman ryhmänsä. Siitä ovat kirjoittaneet Carpelanin lisäksi vain Mika Lavento (1992, 1996).
Rustam Azimov

Rustam Sodiqovich Azimov (s. 20. syyskuuta 1958) on uzbekistanilainen poliitikko, joka toimi Uzbekistanin valtiovarainministerinä vuosina 2005–2016. Hän toimi samassa tehtävässä myös vuosina 1998-2000.
Azimov syntyi Taškentissa vuonna 1958 ja on koulutukseltaan insinööri ja taloustieteiden tohtori. Itsenäistymisen jälkeen vuonna 1991 Azimov toimi ulkomaantoimintojen johtajana Uzbekistanin valtionpankissa ja teki yhteistyötä Euroopan jälleenrakennus- ja kehityspankin (EBRD) kanssa. Hän tuli politiikkaan vuonna 1994, kun hänet valittiin Uzbekistanin parlamenttiin. Hän oli valtiovarainministeri 1998-2000 ja sen jälkeen tilasto- ja makrotalousministeri. Vuonna 2002 hänestä tuli varapääministeri, ja uudelleen valtiovarainministeri vuonna 2005.
Azimovia pidettiin yhtenä johtavista ehdokkaista Islom Karimovin seuraajaksi Uzbekistanin presidenttinä. Azimov on usein nähty Karimovin vierellä kansainvälisissä kokouksissa. Azimov vapautettiin valtiovarainministerin tehtävästä joulukuussa 2016.
Hongkongin ePrix 2016

Hongkongin ePrix 2016 eli 2016 Hongkong ePrix oli Formula E -sarjan kauden 2016–2017 avauskilpailu. Kilpailu ajettiin 9. lokakuuta 2016 Hongkongin katuradalla Hongkongissa.
Kilpailussa tekivät debyyttinsä Jaguar Racing sekä Techeetah -tallit. Uusina kuljettajina debyyttinsä tekivät ruotsalainen Felix Rosenqvist, saksalainen Maro Engel, argentiinalainen José María López, brittiläinen Adam Carroll sekä uusi-seelantilainen Mitch Evans.
Paalupaikalta kilpailuun lähti Nelson Piquet. Kilpailun voittoon ajoi hallitseva maailmanmestari Sébastien Buemi. Toiseksi sijoittui Lucas di Grassi, joka starttasi kilpailuun vasta 19. ruudusta. Kolmanneksi sijoittui Nick Heidfeld.
Tulokset.
Kilpailu.
Huomiot:
Reuben, Reuben

Reuben, Reuben on Robert Ellis Millerin ohjaama yhdysvaltalainen musta komediaelokuva vuodelta 1983. Julius J. Epstein sovitti sen käsikirjoituksen Herman Shumlinin näytelmästä "Spofford", joka puolestaan perustuu Peter De Vriesin romaaniin "Reuben, Reuben".
Juoni.
Viinaan ja naisiin menevä, runosuonensa ehdyttänyt skotlantilainen runoilijarenttu Gowan McGland (Tom Conti) viettää aikaa Yhdysvaltojen vauraassa Connecticutissa. Hän esiintyy varakkaiden naisten kirjallisuuskerhoissa.ja yläluokan päivällisillä etsien niistä tilapäistä ja vaihtuvaa seuraa itselleen. Muuan hammaslääkäri käyttää ammattitaitoaan kostaakseen McGlandille saatuaan tietää tämän muhinoineen vaimonsa kanssa. Lähijunassa matkalla New Yorkista mies joutuu pulaan lipuntarkastajan kanssa, kunnes nuori naisopiskelija Geneva Spofford (Kelly McGillis esikoisroolissaan) tunnistaa hänet ja lupaa maksaa hänen matkalippunsa. He rakastuvat, ja tytöllä on suhteessa vain hävittävää. 
Vastaanotto.
"Reuben, Reuben" tuotti Oscar-ehdokkuudet käsikirjoituksestaan ja Tom Contin miespääosasta. Se sai myös Golden Globe -ehdokkuudet vastaavissa sarjoissa sekä parhaan draamaelokuvan sarjassa. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa. Yhdysvaltalainen National Board of Review of Motion Pictures palkitsi Tom Contin rooleistaan sekä tässä että elokuvassa "Merry Christmas, Mr. Lawrence".
"Video-oppaassa" vuodelta 1994 Asko Alanen antoi elokuvalle kolme tähteä viidestä, mikä vastaa sanallista arviota ”hyvä”.
Citroën World Rally Team

Citroën Total World Rally Team on Citroënin tehdastalli, joka kilpaili Rallin MM-sarjassa vuosina 2001–2019. Sébastien Loeb on voittanut kahdeksan kuljettajien maailmanmestaruutta vuosina 2004–2005, 2007–2012 ja kahdeksan valmistajien mestaruutta vuosina 2003–2005, 2008–2012. Talli vetäytyi sarjasta kauden 2019 päätteeksi. Talli sanoi vetäytymisen syyksi Ogier lähdön tallista ja että seuraavalle kaudelle ei ollut vapaana ensiluokkaista kuljettajaa. PSA Motorsport kertoi aiemmin, että se ei aio osallistua sarjan siirtymiseen hybridiautoihin ja se on jo sitoutunut Peugeotin paluuseen FIA World Endurance Championship -sarjaan ja DS-merkin ohjelmaan Formula E -sarjassa. Citroën on vetäytynyt rallin MM-sarjasta vuonna 1986 kesken kauden. Talli jätti väliin rallin MM-sarjan vuodet 2006 ja 2016 auton kehittämistä varten.
Kausi 2013.
Kaudella 2013 Citroen Abu Dhabi WRT:n kuljettajat olivat jo vuodesta 2001 tallissa ajanut yhdeksänkertainen rallin maailmanmestari Sebastien Loeb, kaudella 2012 Fordilta siirtynyt Mikko Hirvonen ja Miniltä takaisin Citroenille paluun tehnyt viimeksi tallissa kaudella 2010 ajanut Dani Sordo ja kausilla 2010-2012 Fordilla ajanut Khalid Al Qassimi. Muita kuljettajia olivat Kris Meeke ja Chris Atkinson, jotka korvasivat kauden aikana Sordoa, Al Qassimia ja Loebia.
Citroën World Touring Car Team

Citroën World Touring Car Team on Citroën Racingin ylläpitämä autourheilutalli, joka on perustettu kesäkuussa 2013. Talli on kilpaillut vuodesta 2014 lähtien World Touring Car Championship -sarjassa. Kuljettajista José María López on voittanut kuljettajien ja talli valmistajien maailmanmestaruudet vuosina 2014–2015.
Teuvo Valanne

Teuvo Salomo Valanne (8. kesäkuuta 1886 Helsinki – 10. heinäkuuta 1948 Helsinki) oli suomalainen toimitusjohtaja, kenkäkauppias ja kansallisen kokoomuksen kansanedustaja.
Valanteen vanhemmat olivat ajuri Berndt August Oilenius ja Amanda Gustava Tötterström. Hän kävi kansakoulun ja oli aluksi konttoripoikana ja konttoristina Helsingissä 1899–1906. Valanne oli sitten Länsi-Suomi-lehden toimittajana Raumalla 1906–1911, Aamulehden toimitussihteerinä Tampereella 1911–1917 ja Uusi Aura-lehden toimitussihteerinä ja vastaava toimittajana Turussa 1917. Valanne siirtyi pois lehtialalta ja oli tämän jälkeen Aaltosen kenkätehdas oy:n konttoristina, prokuristina ja myyjänä Tampereella 1917–1931, Gösta Oldenburg oy:n toimitusjohtajana, johtokunnan puheenjohtajana ja omistajana Helsingissä 1931–1946 sekä Valanne oy:n toimitusjohtajana ja johtokunnan puheenjohtajana 1946–1948. 
Valanne oli kansanedustajana 1942–1948 edustaen Uudenmaan läänin vaalipiiriä. Valanne oli myös Helsingin kaupunginvaltuuston jäsenenä. Hän toimi Yksityisyrittäjien liiton, Suomen kenkäkauppiaiden liiton ja SVUL:n Tampereen piirin puheenjohtajana. Valanne kuului Stadion-säätiön edustajistoon, Kenkäkauppa-alan neuvottelukuntaan ja Kenkä-, sukka- ja nahka-alan neuvottelukuntaan. 
Teuvo Valanne oli naimisissa vuodesta 1908 Josefina Vilhelmina Sarasuon kanssa.
Aukusti Luoma

Aukusti Vihtori Luoma (8. syyskuuta 1888 Kuortane – 11. heinäkuuta 1943 Helsinki) oli suomalainen maanviljelijä, pankinjohtaja ja Kansallisen Kokoomuksen kansanedustaja.
Luoman vanhemmat olivat maakauppias Eljas Luoma ja Johanna Perander. Hän kävi seitsemän luokkaa oppikoulua ja oli maanviljelijänä Kuortaneella. Luoma toimi Kuortaneen säästöpankin johtajana 1917–1943 ja oli Kuortaneen kunnankirjurina kolmen vuoden ajan. 
Luoma oli kansanedustajana 1927–1930 edustaen Vaasan läänin itäistä vaalipiiriä Kokoomuksen edustajana. Hän oli myös Kuortaneen kunnanvaltuuston jäsenenä. Myöhemmin Luoma toimi Isänmaallisen kansanliikkeen Etelä-Pohjanmaan itäisen piirin puheenjohtajana ja oli Etelä-Pohjanmaan suojeluskuntapiirin esikunnan ja Etelä-Pohjanmaan ilmapuolustusliiton johtokunnan jäsenenä. Hän oli keskeisiä henkilöitä Lapuan Liikkeessä.
Aukusti Luoma oli naimisissa vuodesta 1909 Hellin Serafia Järvikankaan kanssa.
Jalmari Malmi

Jalmari Malmi (25. syyskuuta 1893 Virolahti – 27. marraskuuta 1943 Helsinki) oli suomalainen maanviljelijä, kauppias ja maalaisliiton kansanedustaja.
Malmin vanhemmat olivat maanviljelijä Erik Malmi ja Karoliina Malmi. Hän kävi maamieskoulun ja toimi maanviljelijänä Lappeella vuoteen 1940 saakka ja oli sitten huonekalukauppiaana Lappeenrannassa 1940–1943. Malmi oli Maakansa-lehden Lappeenrannan konttorin hoitajana noin kymmenen vuoden ajan vuoteen 1940 saakka, Maakansa-lehden taloudenhoitajana yhden vuoden ajan sekä Pahloisten osuuskassan hoitajana. 
Malmi oli kansanedustajana 1921–1922 edustaen Viipurin läänin läntistä vaalipiiriä. Hän tuli eduskuntaan 11. lokakuuta 1921 maalaisliiton Artur Wuorimaan tilalle. Malmi oli lisäksi Lappeen kunnanvaltuuston ja kunnallislautakunnan jäsenenä. 
Jalmari Malmi oli naimisissa vuodesta 1919 Hilja Lyydia Tanskan kanssa.
Eero Nurmesniemi

Erkki (Eero) Nurmesniemi (5. toukokuuta 1882 Kärsämäki – 9. lokakuuta 1948 Kärsämäki) oli suomalainen maanviljelijä ja Maalaisliiton kansanedustaja.
Nurmesniemen vanhemmat olivat maanviljelijä Heikki Kutramoinen ja Kaisa Reeta Paajanen. Hän oli maanviljelijänä Kärsämäellä ja toimi myös lakiasiain ajajana, maanmittausapulaisena ja yksityisenä maiden mittaajana ja arviomiehenä. 
Nurmesniemi oli kansanedustajana 1927–1933 ja 1936–1945 edustaen Oulun läänin eteläistä vaalipiiriä 1927–1933 ja 1936–1939 sekä Oulun läänin vaalipiiriä 1939–1945. Hän oli Kärsämäen kunnanvaltuuston jäsenenä ja kuului Maalaiskuntien liiton liittovaltuustoon. 
Eero Nurmesniemi oli naimisissa vuodesta 1909 Miina Lamminahon kanssa.
O. H. Kekäläinen

Olli Heikki Kekäläinen (30. lokakuuta 1883 Kaavi – 2. elokuuta 1948 Kemi) oli suomalainen poliitikko, joka toimi SDP:n kansanedustajana vuosina 1939–1945.
Elämä.
Kaavin Sivakkavaarassa syntyneen Kekäläisen vanhemmat olivat työmies Paavo Kekäläinen ja Reetta Maria Kettunen. Kekäläinen kävi kansakoulun ja isänsä kuoltua elätti itsensä 14-vuotiaasta lähtien metsätöissä sekä radanrakentajana eri puolilla Suomea. Vuonna 1906 hän liittyi Käkisalmen työväenyhdistykseen ja osallistui vuotta myöhemmin Suomen Ammattijärjestön perustavaan kokoukseen Rovaniemen tie- ja vesirakennustyöläisten ammattiosaston edustajana. Myöhemmin Kekäläinen kuului Suomen Tie- ja Vesirakennustyöläisten Liiton ja Suomen Kivityöntekijäin Liiton liittotoimikuntiin. Vuosina 1912-1913 hän kävi sosialidemokraattisen puolueopiston.
1910-luvulla Kekäläinen työskenteli Helsingissä muun muassa kivityömiehenä. Syksyllä 1917 hän liittyi Helsingin punakaartiin. Sisällissodan aikana Kekäläinen oli aluksi muonitusosastossa ja helmikuun lopusta lähtien vartijana Ruotsalaisella reaalilyseolla, jossa pidettiin Kirkkonummen taistelussa vangittuja valkoisia. Hän toimi myös vankeja kuulustelleen tutkintakomitean puheenjohtajana. Kekäläinen vangittiin Helsingin taistelun yhteydessä ja heinäkuussa hän sai 6 vuoden kuritushuonetuomion valtiopetoksesta.
Armahduksensa jälkeen Kekäläinen muutti Kemiin vuonna 1921. Kirvesmiehenä työskennellyt Kekäläinen vaikutti Suomen Rakennustyöväen Liitossa ja oli Kemin kaupunginvaltuuston sekä kaupunginhallituksen jäsen. Hän kuului SDP:n puolueneuvostoon, SAK:n valtuustoon sekä Elannon edustajistoon. Maaliskuussa 1939 Kekäläinen nousi Kaarlo Hännisen kuoltua varasijalta eduskuntaan. Paikka siirtyi sosialidemokraateille, kun Maalaisliiton ja edistyspuolueen vaaliliiton kahdesta varamiehestä toinen oli kuollut ja toinen menettänyt kansalaisluottamuksensa.
Perhe.
Olli Kekäläinen oli vuodesta 1911 naimisissa Hilja Maria Halosen kanssa.
Moldovan jääkiekkoliitto

Moldovan jääkiekkoliitto () hallinnoi jääkiekkoa Moldovassa. Se liittyi Kansainväliseen jääkiekkoliitto IIHF:ään 20. toukokuuta 2008. Sen johtajana toimii Iurii Topala. Vuonna 2021 maassa ei ollut IIHF:n tietojen mukaan yhtään rekisteöityä pelaajaa eikä kaukaloa.
Björkhagen (Kauklahti)

Björkhagen oli Espoon Kauklahdessa Mankinjoen varrella vuosina 1950–1977 sjainnut tanssilava. Se oli aikoinaan pääkaupunkiseudun ja koko silloisen läntisen ja keskisen Uudenmaan suosituin tanssipaikka. Ruotsinkielin nimi "Björkhagen" merkitsee "koivuhakaa".
Tanssilava suljettiin 1977, kun talkootyöläisistä ja parkkipaikoista alkoi olla pulaa. Jotkut kauklahtelaiset olivat helpottuneita, kun melu ja liikenne lakkasi, mutta monen mieleen Björkhagen kuitenkin tuo nuoruuden kultaisen ajan. Moni on löytänyt sieltä puolison tai ainakin ihastunut ja ehkä rakastunutkin Mankinjoen rannalla. 1980-luvulla ja 1990-luvun alussa Björkhagenissa järjestettiin vuosittaiset Kauklahtipäivät, mutta sitten lava jäi käyttämättömäksi ja se purettiin 2000-luvulla.
Liftari (vuoden 1986 elokuva)

Liftari () on Robert Harmonin ohjaama yhdysvaltalainen kauhuelokuva vuodelta 1986. Road movie -tyylisen, erittäin väkivaltaisena tunnetun elokuvan on käsikirjoittanut Eric Red. Sen pääosia näyttelevät Rutger Hauer, C. Thomas Howell, Jennifer Jason Leigh ja Jeffrey DeMunn. Howell esittää Jim Halseya, nuorta miestä, joka antaa kyydin psykopaatiksi osoittautuvalle peukalokyytiläiselle (Hauer). Elokuva sai ensi-iltansa Yhdysvalloissa 21. helmikuuta 1986.
Vastaanotto.
"Chicago Sun-Timesin" kriitikko Roger Ebert inhosi elokuvaa eikä antanut sille yhtään tähteä. "The Washington Postin" Paul Attanasio moitti esikoisohjaaja Harmonin ja kuvaaja John Sealen käyttämiä suttuisia tummia sävyjä, jotka piilottavat tapahtumien yksityiskohtia. Harvinainen myönteinen arvostelu tuli "Newsweek" -lehden Jack Krollilta, joka kutsui "Liftaria" kidutusvälineen tavoin tiukaksi ja giljotiinin tavoin kauniisti suunnitelluksi.
"Video-oppaassa" vuodelta 1994 Bello Romano kuvaa "Liftaria" kyynisyydessään 1980-luvun aavemaisimpiin kuuluvaksi filmiksi. Hän antoi elokuvalle neljä tähteä viidestä, mikä vastaa sanallista arviota ”erinomainen”.
Elokuvahakuteos "VideoHound’s Golden Movie Retriever" luonnehtii "Liftaria" kauhuelokuvan sijasta ”karmivan hauskaksi sadomasokistiseksi komediaksi”.
Jatko-osa ja uusintaversio.
Elokuva poiki jatko-osan "Liftari II" 17 vuotta myöhemmin vuonna 2003. Siinä Jim Halseyn roolia esitti edelleen Howell.
Dave Meyersin ohjaama uudelleenfilmatisointi sai ensi-iltansa vuonna 2007.
Videojulkaisut.
"Liftari" on julkaistu Suomessa VHS-tallenteena vuonna 1993 sekä kahden DVD-levyn erikoisversiona 2005. Blu-raylla elokuva on julkaistu vasta vuonna 2019 Saksassa.
Loistavat Bakerin pojat

Loistavat Bakerin pojat ("The Fabulous Baker Boys)" on Steve Klovesin käsi­kirjoittama ja ohjaama yhdys­valta­lainen romant­tinen musiikki­komedia vuodelta 1989. Elokuvassa suosion huipulta alas vajonnut kahden veljeksen muodostama ravintola­pianisti­duo päättää tuoreuttaa tarjontaansa palkkaamalla kolmanneksi jäsenekseen nais­puolisen laulu­solistin. Pääosia esittävät tosi­elämän veljekset Jeff ja Beau Bridges sekä Michelle Pfeiffer, jonka läpi­murto­rooleihin elokuva kuuluu. 
Tuotanto.
Michelle Pfeiffer laulaa elokuvassa itse. Elokuvan tunnetuin kohtaus lienee hänen flyygelin kannella esittämänsä ”Makin’ Whoopee”. Jeff Bridgesin pianonsoittoa esittää ääni­raidalla elokuvan musiikin säveltäjä, jazz­pianisti Dave Grusin ja Beau Bridgesin soittoa John F. Hammond.
Vaikka tarinan tapahtuma­paikkana on Seattle, "The Fabulous Baker Boys" kuvattiin etu­päässä Los Angelesissa.
Vastaanotto.
Elokuva sai hyviä arvosteluja. Sitä pidettiin tyylikkäänä, aikuiseen makuun vetoavana musiikkiaiheisena komediana.
Elokuva tuotti neljä Oscar-ehdokkuutta: nais­pääosasta (Michelle Pfeiffer), kuvauksesta (Michael Ballhaus), leikkauksesta (William Steinkamp) ja musiikista (Dave Grusin).
"Video-oppaassa" vuodelta 1994 Kati Sinisalo piti elokuvaa viehättävällä tavalla aikuismaisena, illuusiottoman nuhruisena komediana. Hän antoi sille neljä tähteä viidestä, mikä vastaa sanallista arviota ”erinomainen”.
Miika Hakala

Miika Hakala (s. 1986) on suomalainen elokuva- ja musiikkivideotekijä. Hän toimii pääasiassa ohjaajana ja käsikirjoittajana. Hän on tehnyt kaksi pitkää elokuvaa, "Uuteen kesään ja" "Pahaa verta." Lisäksi Hakala on tehnyt lyhytelokuvia ja musiikkivideoita. Hakala on perustanut TM-Filmsin yhdessä Tomi Pietilän kanssa.
Elokuvat.
Pahaa verta sai elokuvateatterilevityksen Black Lion Picturesin kautta syksyllä 2013. Levittäjänä toimi Miika J. Norvanto.
Musiikkivideot.
Hakala on ohjannut musiikkivideoita muun muassa artisteille Poets of the Fall, Fireal, Silver Bullet, Boycott, Korpiklaani ja Crimsonic.
Hakalan ohjaamissa musiikkivideoissa käytetään yleensä elokuvamaista, tarinavetoista kerrontaa.
Miikka J. Anttila

Miikka J. Anttila (s. 1988) on suomalainen näyttelijä ja tuottaja. Hän on näytellyt teatterissa, elokuvissa ja tv-sarjoissa. 
Hän on ollut aktiivisesti teatteritoiminnassa mukana jo vuodesta 2005. Tie on vienyt harrastajateatterista kohti ammattinäyttelijän uraa.
Hänet nähdään 2017 Roope Oleniuksen elokuvassa Kyrsyä – Tuftland.
Anttila on näytellyt Hämeenlinnan Teatterin kantaesityksessä Naisia hermoromahduksen partaalla ja on Ofelia-teatteriryhmän perustajajäsen. Ofelia-ryhmän perustajajäseniä ovat myös Kyrsyä-elokuvan Neea Viitamäki ja Ria Kataja. 
Kyrsyän (2017) lisäksi Anttila on näytellyt muun muassa elokuvissa Pahaa verta (2013), Se Mieletön Remppa (2020) ja tv-sarjoissa Helppo elämä (2011), Ex-onnelliset (2016) ja Kullannuput (2021). 
Anttila on Hämeenlinnan ensimmäinen Vuoden Onnistuja (2018).
Bradford Bishop

William Bradford Bishop Jr. (s. 1. elokuuta 1936 Pasadena, Los Angelesin piirikunta, Kalifornia, Yhdysvallat) on yhdysvaltalainen mies, jonka epäillään murhanneen viisi henkilöä (vaimonsa, 37 v.; äitinsä, 68 v.; ja kolme lastaan, 5, 10 ja 14 v.) Bethesdassa, Marylandissa maaliskuussa 1976, jonka jälkeen hän vei ruumiit Columbiaan, Pohjois-Carolinaan, jossa hän poltti ne. Bishop on ollut eräs Yhdysvaltain etsityimmistä rikollisista, ja FBI on tarjonnut suoraan hänen löytämiseensä johtavista vihjeistä 100 000 Yhdysvaltain dollarin arvoisen palkkion (n. 95 735 euroa). Bishop osaa englannin lisäksi sujuvaa ranskaa, espanjaa, italiaa ja serbokroatiaa.
Oscar Janson

Oscar Janson (s. 22. heinäkuuta 1975) on ruotsalainen seiväshyppääjä. Jansonin seura on Ullevi FK. Hänen pituutensa on 192 cm ja paino 89 kg.
Ura.
Münchenin EM-kilpailuissa 2002 Janson sijoittui yhdeksänneksi. Sisäratojen MM-kilpailuihin hän on osallistunut vuosina 2003 ja 2004. Ruotsin mestaruuden Janson on voittanut kolme kertaa sekä ulko- että sisäradoilla.
Ennätyksensä 5,87 m Janson hyppäsi Somerolla vuonna 2003. Tulos oli myös Ruotsin ennätys huhtikuuhun 2017 asti, jolloin Armand Duplantis paransi sitä 3 cm:ä.
Obsession (UFOn albumi)

Obsession on brittiläisen hard rock-yhtye UFOn seitsemäs studioalbumi, joka julkaistiin heinäkuussa 1978. Albumi jäi kitaristi Michael Schenkerin viimeiseksi yhtyeessä ennen vuotta 1993, jolloin hän teki paluun yhtyeeseen.
Albumista julkaistiin vuonna 2008 uusintapainos kolmella lisäkappaleella.
Diklofenamidi

Diklofenamidi (C6H6S2Cl2N2O4) on sulfonamideihin kuuluva orgaaninen yhdiste. Aine on diureetti ja sitä voidaan käyttää lääketieteessä ja eläinlääketieteessä glaukooman hoitoon.
Ominaisuudet ja käyttö.
Huoneenlämpötilassa diklofenamidi on valkoista kiteistä ainetta. Se liukenee veteen ja myös muun muassa etanoliin ja dietyylieetteriin.
Diklofenamidi on hiilihappoanhydraasientsyymin inhibiittori ja saa aikaan nesteen poistumista silmästä. Kammioveden poistuessa silmänpaine laskee. Diklofenamidia käytetään lääketieteessä ja eläinlääketieteessä lähinnä avokulmaglaukooman hoitoon. Vaikutus alkaa noin puolen tunnin kuluttua lääkkeen ottamisesta, saavuttaa suurimman tehonsa noin kahden tunnin kuluttua ja kokonaisvaikutusaika on noin 6 tuntia. Vuonna 2016 diklofenamidi hyväksyttiin Euroopan unionin alueella käytettäväksi harvinaislääkkeenä jaksoittaisen halvauksen hoitoon.
Valmistus.
Diklofenamidin valmistuksen ensimmäisessä vaiheessa o-kloorifenoli reagoi klooririkkihapon kanssa, jolloin bentseenirengas sulfonoituu. Muodostuva sulfonihappo reagoi fosforitrikloridin ja ammoniakin kanssa diklofenamidiksi.
Anna Kurimo

Anna Maria Kurimo, o. s. "Lindén" (4. huhtikuuta 1869 Pusula – 2. kesäkuuta 1938 Kollaja, Pudasjärvi) oli suomalainen vegetaristi joka kirjoitti ja suomensi kasvisruokavaliota ja luontaishoitoa käsitelleitä teoksia.
Kurimon vanhemmat olivat maanviljelijä Karl Fredrik Lindén ja Sofia Kuuliala. Hän kävi tyttökoulun (1887) ja kävi 1908 Tanskassa ja Ruotsissa perehtymässä vegetarismiin. Hän toimi Pusulan postinhoitaja 1888–1891. Uskelassa hän oli kolme vuotta kunnallislautakunnan jäsen ja kuului Salon Uskelan suomalaisuusseuran, naisjärjestön ja Suomalaisuuden liiton johtokuntiin.
Kurimo oli mukana perustamassa 1913 Suomen Vegetaristista yhdistystä ja oli sen sihteeri (toiminnanjohtaja) vuodesta 1913. Hän oli yhdistyksen julkaiseman lehden "Terveys: luonnonparannustavan ystävien ja vegetariaanien äänenkannattajan" toimittaja. Lehti perustettiin 1910, ja se ilmestyi 12 kertaa vuodessa aina vuoteen 1932 saakka. Kurimo oli "Terveys"-lehden toimittajana ensin Salossa ja sitten Oulussa ja Helsingissä.
Anna Kurimo oli vuodesta 1891 naimisissa metsäkasööri Fritz Kurimon (ent. Klutas) kanssa. He omistivat vuonna 1913 Salon lähelle perustetun Tyynelän lepokodin jonka yhteydessä oli kasvisravintola. Anna Kurimo piti Tyynelässä myös palvelijattarille kolmen kuukauden talouskursseja kasvisruokien valmistamisesta. Kurimot muuttivat vuonna 1918 Ouluun myytyään lepokodin. Suomen Vegetaristisen yhdistyksen toiminta siirtyi myös Ouluun ja Kurimo jatkoi yhdistyksen sihteerinä. Oulussa yhdistys järjesti muun muassa "Kuudennen Pohjoismaisen Vegetaristisen kongressin".
Oulussa asuessaan Kurimo oli raittiusseura "Pohjan Leimun" johtokunnan jäsenenä. Hän hoiti Oulussa jonkin aikaa omaa sanomalehtikonttoria ja sen yhteydessä toiminutta kirja- ja paperikauppaa. Viimeksi hän hoiti miehensä kanssa Nuijamaan Rättijärvelle Saimaan kanavan varrelle perustamaa lepokoti Onnenlinnaa. Miehensä kuoltua Anna Kurimo muutti asumaan poikansa luo Pudasjärvelle.
Suomennokset.
Nimellä "Anna Klutas":
Nimellä "Anna Kurimo":
Tyrnikärpänen

Tyrnikärpänen ("Rhagoletis batava") kuuluu hedelmäkärpästen heimoon ja "Rhagoletis" sukuun. Se on Suomessa vielä melko harvinainen, mutta sitä on havaittu jo muutamalla paikkakunnissa eli se on tulokaslaji Suomeen. Tyrnikärpänen on merkittävä tyrnin marjojen tuholainen. Laji on levinnyt viime vuosina idästä päin suurimpaan osaan Euroopan maista. Tyrnikärpäsen valkoinen toukka syö marjan hedelmälihan, jolloin tuhon huomaa selvimmin pensaassa roikkuvista tyhjistä marjan kuorista.
Aikuinen tyrnikärpänen on noin 5 mm pitkä kirjavasiipinen hyönteinen. Tyrnikärpänen munii kypsymisensä aloittaneeseen tyrnin marjaan, jossa muna kehittyy marjan sisällä noin 6 mm:n pituiseksi vaaleaksi toukaksi syömällä hedelmälihaa 3–4 viikon ajan. Tämän jälkeen toukka pudottautuu maahan pensaan juurelle. Toukka kaivautuu maahan muutaman sentin syvyyteen pensaan alle ja koteloituu talvehtimaan. Tyrnikärpänen kotelo on väriltään kellertävä ja kooltaan 3–4 mm:n pituinen sylinteri. Aikuinen kärpänen kuoriutuu seuraavana kesänä ja on valmis paritteluun noin viikon päästä kuoriutumisesta.
Tyrnikärpästä on torjuttu Venäjällä organofosfaatteihin kuuluvalla pirimifossi-metyylia (C11H20N3O3PS) sisältävällä torjunta-aineella. Tyrnikärpäsen torjuntaan on käytetty myös avermektiineja sisältävää tehoainetta. Venäjällä on havaittu biologisessa torjunnassa "Opius rhagoleticollis" –nimisen hedelmäkärpästen loisen verottavan luontaisesti tyrnikärpäspopulaation kokoa.
Nina Leinonen

Nina Leinonen on suomalainen toimittaja, joka työskentelee Iltalehdellä. Leinonen seurasi Itä-Ukrainan kriisiä ja sotaa maaliskuusta 2014 loppuvuoteen 2015. Elokuussa 2015 Leinonen kertoi Ukrainassa sijaitsevan Venäjä-mielisen separatistiorganisaation Donetskin kansantasavallan evänneen hänen akkreditointinsa alueelle, koska hän kirjoittaa kansantasavallan viestintäyksikön mukaan liian Ukraina-mielisiä artikkeleita.
Leinonen on kirjoittanut yhdessä Valtiotieteen tohtorin Timo Hellenbergin kanssa syyskuussa 2016 julkaistun kirjan "Silminnäkijät – Taistelu Ukrainasta".
The Crew

The Crew on Ivory Towerin ja Ubisoft Reflectionsin kehittämä sekä Ubisoftin julkaisema ajopeli. Peli julkaistiin 2. joulukuuta 2014 Microsoft Windowsille, PlayStation 4:lle, Xbox 360:lle ja Xbox Onelle.
Ubisoft poisti pelin digitaalisista kauppapaikoista joulukuussa 2023 ja kertoi pelin palvelimien sulkeutuvan 31. maaliskuuta 2024. Koska peli keskittyy verkossa pelaamiseen, palvelimien sulkemisen myötä peliä ei voi enää pelata.
Pelaaminen.
Pelissä on noin 20 tuntia kestävä yksinpelikampanja, sekä moninpeli. Pelissä voi avata päivityspaketteja sekä maastoalueita pelaamisen aikana. Moninpelissä voi muodostaa joukkueita, jotka kilpailevat toisia joukkueita vastaan sekä voittaakseen erilaisia haasteita.
Tarina.
Pelin juoni alkaa siitä, että lahjakas kuljettaja Alex Taylor liittyy FBI:hin. Rikollisen kiinnisaamiseksi Taylorin täytyy soluttautua kokonaisuudessaan Yhdysvaltojen kattavaan autojengiin ja saavuttaa siellä mainetta ja kunniaa.
Vastaanotto.
Suomen Gamereactor kehui pelialueen suuruutta ja grafiikan kauneutta, mutta parannettavaa Gamereactorin mukaan oli, että tarina oli heikko, kanssapelaajat harvassa sekä sitä, että pelissä oli kömpelö ajomalli. Peli sai Gamereactor Suomelta arvosanaksi 7.
Myynti.
Ubisoftin talousraportin mukaan peli myi kaksi miljoonaa kappaletta vuoden 2014 loppuun mennessä. Toukokuussa 2016 kerrottiin pelin saavuttaneen viiden miljoonan pelaajan määrän. Toukokuussa 2017 pelillä oli 12 miljoonaa pelaajaa.
Uuden-Värtsilän rautatieasema

 
Uuden-Värtsilän rautatieasema () on lakkautettu rautatieliikennepaikka Keski-Karjalassa Tohmajärven kunnassa Niiralan radalla.
Uusi-Värtsilä otettiin käyttöön vuonna 1940, kun Wärtsilä-yhtymä Oy:n Värtsilän terästehdas jäi alueluovutusten takia Neuvostoliiton puolelle samoin kuin myös osa Värtsilän kunnastakin. Peijonniemen kylään perustettiin uusi rautasulattamo ja sen myötä Uuden-Värtsilän asema perustettiin syrjäiselle metsäseudulle. Paikalle valmistui vuonna 1942 vaatimaton puurakenteinen asemarakennus. Uuden-Värtsilän sijainti ratakilometrijärjestelmässä oli 564+500. Aseman alkuperäinen lyhenne oli "Uwä", mutta se muutettiin vuonna 1965 muotoon "Uvä".
Liikennepaikka muutettiin miehittämättömäksi 1. syyskuuta 1969. Matkustajaliikenne lakkautettiin 1. kesäkuuta 1987, jolloin matkustajaliikenne loppui koko rataosuudelta. Liikennepaikka lakkautettiin 27. toukokuuta 1990, avattiin myöhemmin uudelleen ja lakkautettiin kokonaan 2. maaliskuuta 1998. Samana vuonna purettiin viimeiset raiteet.
Vääräkoskentiellä sijaitsee Tehdaksen puolipuomilaitos, jonka vieressä oli aikoinaan Uuden-Värtsilän laituri ja nimikyltti.
Made in Heaven (elokuva)

Made in Heaven (videona nimellä Made in Heaven – taivaassa tavanneet) on Alan Rudolphin ohjaama yhdysvaltalainen romanttinen komedia vuodelta 1987. Sen pääparia näyttelevät Kelly McGillis ja Timothy Hutton.
Fantasiatarinassa nuori mies ja nainen tapaavat kuoleman jälkeen taivaassa ja syntyvät uudelleen maan päälle tutustuakseen vuosikymmeniä myöhemmin toisiinsa.
Elokuvassa tekevät cameoroolin Tom Petty, Ric Ocasek, Ellen Barkin ja Neil Young. Timothy Huttonin tuolloinen vaimo Debra Winger esittää ketjussa tupakoivaa miespuolista enkeliä.
"Video-oppaassa" vuodelta 1994 Bello Romano sanoi elokuvan mielikuvituksellisen romanssin jäävän hajanaiseksi ja epämääräiseksi. Hän antoi elokuvalle kolme tähteä viidestä, mikä vastaa sanallista arviota ”hyvä”.